Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 69/14)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»GIRESUN TOMBUL FINDIĞI«

EU-nr.: PDO-TR-02419 –– 26. april 2018

BOB (X) BGB ( )

1. Betegnelse(r) [på BOB eller BGB]

»Giresun Tombul Fındığı«

2. Medlemsstat eller tredjeland

Tyrkiet

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Giresun Tombul Fındığı« er en hasselnød, der tilhører arten Corylus avellana L., og som markedsføres som hasselnød med eller uden skal, dvs. med skal, afskallet i rå tilstand og afskallet i ristet tilstand.

Sorten »Giresun Tombul Fındığı« skal udgøre mindst 90 % af udvælgelsen på bedriften, men sorterne »Sivri Fındık«, »Kalınkara Fındık« og »Palaz Fındık« er også tilladt, dog kun op til 10 %.

Skallen på Giresun Tombul Fındığı er rund, ret lys, brun i farven, let ujævn på toppen og med flade sider. Kernen er rund, ikkefiberholdig, frøhuden har en let klar farve, og hinden trænger ikke ind i kernen og kan let fjernes.

Tabel 1

Visse fysiske egenskaber ved »Giresun Tombul Fındığı«

Specifikationer Med skal Afskallet, rå Afskallet, ristet Størrelse (diameter målt i bredden, i mm) Stor 16 -18 13 -15 13 -15 Middel 14 -16 11 -13 11 -13 Lille 12 -14 9 -11 9 -11 Vandindhold, i % maks. 7 6 3 1 kg/antal tørrede frugter –– 500 -700 –– Skallens tykkelse (i mm.) min.-maks. 0,70 -1,25 –– — Kerne/frugt-forhold, i % min.-maks. 47,5 -55 –– — Hindens aftagelighed, i % min.-maks. –– –– 90 -100





Tabel 2

Visse kemiske egenskaber ved »Giresun Tombul Fındığı«

Specifikationer Med skal Afskallet, rå Afskallet, ristet Samlet fedtindhold i frugt, i % min.-maks. 56,0 -68,0 56,0 -68,0 57,0 -70,0 Samlet proteinindhold i frugt, i % (faktor, N = 6,25) min.-maks. 14,0 -21,0 14,0 -21,0 14,4 -21,6 Oliesyre, i % (g/100 g olie) min.-maks. 77,0 -85,0 77,0 -85,0 –– E-vitamin (mg/100 g olie) min.-maks. 28,0 -45,0 28,0 -45,0 ––

Organoleptiske egenskaber:

Den smag og aroma, som de rå og ristede former af »Giresun Tombul Fındığı« efterlader i munden, er meget intens. Hasselnødderne er lette at tygge og efterlader ikke en følelse af tørhed i munden, og man fornemmer olien i nødderne. Desuden efterlader de ikke en bitter smag ved indtagelse.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

»Giresun Tombul Fındığı« dyrkes i traditionelle plantager med ekstensiv drift på skrånende terræn, undertiden på terrasser. Sorten dyrkes på flerstammede buske i haver, der ikke ligger højere end 750 meter over havets overflade.

Alle processer, herunder plantning af kimplanter, gødskning, beskæring, høst, afskalning og tørring, bør finde sted i det geografiske område, der er nævnt i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

––

3.6. Særlige regler for mærkning af det produkt, som betegnelsen henviser til

Følgende oplysninger, som skal være let læselige og uudslettelige, skal skrives eller trykkes på den emballage, der anvendes til »Giresun Tombul Fındığı«:

— handelsnavn og adresse, kortform af virksomhedens navn og adresse eller virksomhedens registrerede varemærke

— partinummer

— navnet på varen — »Giresun Tombul Fındığı«

— nettovægt

— nedenstående logo:

— officielt hologram til certificering af ægthed.

4. Kort angivelse af det geografiske områdes afgrænsning

Området for produktion, høst, oplagring, afskalning, sortering og kalibrering af »Giresun Tombul Fındığı« ligger i området omkring følgende byer i provinserne Giresun og Trabzon:

a) i provinsen Giresun: Piraziz, Bulancak, Dereli, Keşap, Espiye, Yağlıdere, Tirebolu, Güce, Doğankent, Görele, Çanakçı, Eynesil og Giresun

b) i provinsen Trabzon: Beşikdüzü og Vakfıkebir.

Alle landsbyer i disse distrikter indgår i produktionsområdet.

De geografiske koordinater for de steder, der er angivet ovenfor, dvs. 37° 50′ og 39° 12′ Ø, ligger mellem længdegrad 40° 07′ og længdegrad 41° 08′ nordlig bredde.

Figur 1: Produktionsområdet »Giresun Tombul Fındığı«: Den del, der ligger inden for kommunerne Giresun og Trabzon.

5. Tilknytning til det geografiske område

De vigtigste særlige egenskaber ved »Giresun Tombul Fındığı« er den karakteristiske smag og aroma, et højt olieindhold, skallens tykkelse, det høje kerne/frugt-forhold og hindens aftagelighed. Disse egenskaber skyldes både naturlige og menneskelige faktorer.

Hasselnødder er inddelt i to kategorier i Tyrkiet, nemlig Giresun-kvaliteten og Levant-kvaliteten. Kun hasselnødder, der dyrkes i det geografiske område, betegnes som Giresun- kvalitet (1. klasse) og købes hos landbrugeren til en højere pris. De nødder, der dyrkes i andre dele af Tyrkiet, betegnes som Levant-kvalitet (2. klasse).

Naturlige faktorer

Blandt de faktorer, der har indflydelse på egenskaberne ved »Giresun Tombul Fındığı«, er klimaet den vigtigste. Det påvirker skallens tykkelse, det høje udbytte ved afskalning (det høje kerne/frugt-forhold) og den omstændighed, at det er let at fjerne hinden ved ristning i ovn.

Klima

Klimaet i området har et fugtigt subtropisk klima med varme og fugtige somre og kølige og fugtige vintre. Den årlige gennemsnitstemperatur i Giresun-provinsen er 14,1 °C, idet gennemsnitstemperaturerne falder til mellem 7,1-11,3 °C i perioden januar-april og når op på mellem 20,1-23,2 °C i perioden juni-august. Disse temperaturer er optimale for hasselnøddetræernes blomstring og for udviklingen og modningen af »Giresun Tombul Fındığı«. Den gennemsnitlige årlige vindhastighed i Giresun-regionen er 4,3 km/h. Vind- og temperaturforholdene er særlig vigtige i forbindelse med bestøvning og gødskning og har en direkte indvirkning på nøddesætningen og frugtens udvikling. Det gennemsnitlige antal regnvejrsdage i Giresun er 160,6 med en gennemsnitlig nedbørsmængde på 1 401 mm om året og et antal solskinstimer pr. dag på 2,6-3,4 i perioden juni-august. Denne nedbørsmængde og antallet af solskinstimer pr. dag er tilstrækkelig til, at nødderne kan nå op på en passende minimumsvægt, et passende fedtindhold og en passende fedtsyresammensætning. Solskinstimerne sikrer det høje indhold af oliesyre og E-vitaminer og den stærke aroma.

Fugtighed

Den relative luftfugtighed ligger på 76-76,3 % i den periode, hvor frugten udvikler sig og modnes. Denne relative luftfugtighed påvirker også hasselnøddernes kvalitet, da frugterne danner deres biokemiske strukturer (sukker, stivelse, smag) i denne periode. Denne særlige luftfugtighedsprocent medfører, at skallen på »Giresun Tombul Fındığı« bliver tyndere og derfor er let at fjerne.

Jord

Jordbundsegenskaberne i Giresun-regionen har de minimumsbetingelser, der kræves for dyrkning af hasselnødder. Hasselnøddeplanter vokser bedst på dyb, frugtbar og veldrænet jord med en pH-værdi på mellem 6,0 og 7,5, og egnede jordtyper omfatter lerjord og sandblandet svær lerjord. Jordbundens egenskaber har indflydelse på »Giresun Tombul Fındığı«-hasselnøddernes størrelse og tykkelsen af deres skal.

Menneskelige faktorer

Dyrkning af hasselnødder i Giresun- og Trabzon-provinsen går tilbage til oldtiden. Landbrugerne har længe udvalgt og vegetativt formeret genotyperne. »Giresun Tombul Fındığı« er en lokal sort, der er opstået ved naturlig udvælgelse. Landbrugerne har dyrket denne sort i deres haver med en dyrkningsprocent på 90 % på grund af dens egenskaber såsom smag, udbytte, tynd skal og høj blegningsgrad, og de har kun plantet de andre sorter for at fremme bestøvningen.

Høst

Producenterne er i stand til at bestemme høsttidspunktet korrekt ved at observere gulningen af skallen, brunfarvningen (med rødlige nuancer) af tre fjerdedele af en nøddeskal, udviklingen af aroma og smag, der er karakteristisk for sorten, og nedfaldende klaser. Et andet høstkriterium er, at hasselnøddernes vandindhold skal ligge under 30 %. En korrekt modning er meget vigtig for udviklingen af kemiske egenskaber såsom fedt- og proteinindhold samt fysiske egenskaber såsom skallens farve og udbytte og hindens aftagelighed.

Høsten sker ved at ryste grenene og samle nødderne op fra jorden eller ved at plukke nødderne fra skuddene. Nødderne høstes med skaller og lægges på et tærskegulv, hvor de tørres, indtil vandindholdet når ned på 12 %. Derefter adskilles nødderne fra skallerne ved hjælp af tærskemaskiner, og tørringen fortsætter, indtil vandindholdet i kernerne når ned under 6 %. Landbrugerne i »Giresun Tombul Fındığı«-området har videreført disse høstprocesser gennem århundreder og anvender kun nye teknologier (f.eks. adskillelse af skaller), hvis de ikke påvirker frugtens egenskaber.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

––

(1) EUT L 343 af 14.12.2012, s. 1.